– Тахана вай гулделла меттиг цхьана заманахь набахти лаьттина меттиг ю. Цу набахтехь вайн дайн кортош аьхьна. Ткъа х1ун бехк хилла церан кортош аххьал? Дера хилла Дела цхьаъ вар, Цуьнан Пайхамар Мухьаммад (Делера салам-маршалла хуьлда цунна) бакъвар. И хилла-кх церан бехк. Кхин нахана хьовзамаш беш бехк-м ца хилла церан. Дин дезар а, и лелор а бен. Хьовсал, лераме бусалба вежарий, йижарий, «Шена лиънарг деш ву Ша» бохучу Дала, Шен хьикматца, Кадыров Ахьмад-Хьаьжин беркатца, Рамзан-Хьаьжин хьуьнарца Ислам динан центр хилла д1ах1оьттина х1ара. Ас воккхаверца баркалла олу тахана, шех халкъ теша а дина, цу халкъан тешам шен жимачу дег1аца д1ахьуш волчу вайн республикин Куьйгалхочунна Кадыров Рамзан-Хьаьжина. Везачу Дала 1алашвойла иза. Бусалба дин, машаран дин ду иза. Кхинйолчу пачхьалкхашца юкъаметтигаш ларъеш, цхьанне къоман сий дайа ца г1ерташ, шен сий лар а деш схьадеана ду бусалба дин. «Лаилах1а-Иллаллах1» аьлла Шен ц1арах ц1е а х1оьттина, ялсамани не1арш т1е шен ц1е а язйина волчу Элчанан (Делера салам-маршалла хуьлда цунна) ц1е бехъян г1ерташ бу и Делан мостаг1ий. Амма, цунах г1уллакх хир дац. Цуьнца цара гойтург шайн бахкабеллачу орамт1ера кхиъначу дитто белла стом бу. Кхин х1умма а дац иза. Амма, цхьабакъду, цхьанне динан сий а дайъалур дац, Пайхамаран (Делера салам-маршалла хуьлда цунна) сий а дайъалур дац цхьаьнга а. Дайъалур ду бохуш верг кхоччуш 1ехавелла ву. Уьш Пайхамаран (Делера салам-маршалла хуьлда цунна) сий дайъа мел г1ертарах, мелхо а цуьнан сий лакхадер ду. Ша дуьненчу вале хьалха а хилла цуьнан сий-ларам лакхахь. Уьш бусалба динан сий дайъа мел г1ерта барт ч1аг1луш айлур ду цуьнан сий. Вайна гуш ду тахана цхьанхьа д1авахана ца хьаьжча а, вайн маьждиге схьа а оьхуш дуьллуш долу ийман. Бусалба дине боьрзуш болу нах. Цу кеппара дуьненчохь массо маь11ехь бусалба дин даьржаш ду, даьржар долуш а ду. Тахана цу Францехь хьалха санна демократи елахьара церан 1едало и зуламан дай совцор бара. «Шу къаьмнийн барт бохош ду, шу цхьана зуламна арадевлла ду» аьлла. Вайн Паччахьо Путин Владимира саца ма-яйттара сацийна хир яра цара и харцо.